《齐天乐 寒云》
清代·周之琦

泬寥千里寒空色，谁教玉龙轻占。望里仍飞，愁边又聚，不许梨花香泛。

阳台恨敛，漫提起巫峰，那回春感。梦雨苍凉，楚腰羞向近来减。

探梅曾约旧崦，鹤衣寻径处，幽境空念。澹欲黏天，浓应酿雪，赢得今番凄黯。

山螺翠掩。更隐约疏林，墨痕低染。界破冥濛，冷鸦三四点。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。